  

  

**5. regionalni studentski simpozij društvenih i humanističkih znanosti**

**u organizaciji Hrvatskoga filozofskog društva, Filozofskoga fakulteta u Splitu, Sveučilišne knjižnice u Splitu, Kluba mladih Split te udruga iTheom i Imaginacija – splitsko društvo sociologa**

***Znanstveni izazovi: normativnost i relativnost***

**Poziv za sudjelovanje**

Poštovani,

Filozofski fakultet u Splitu i Hrvatsko filozofsko društvo, Sveučilišna knjižnica u Splitu, Klub mladih Split te udruge Imaginacija i iTHEom u suradnji sa Studentskim zborom Filozofskoga fakulteta u Splitu pozivaju Vas na sudjelovanje u 5. regionalnome studentskom simpoziju društvenih i humanističkih znanosti: ***Znanstveni izazovi: normativnost i relativnost,*** koji će se održati **u Splitu** **od** **11. do 13. listopada 2018.**

Regionalni studentski simpozij djeluje od 2014. godine kada je, inicijativom nekolicine studenata te uz svesrdnu potporu Filozofskoga fakulteta u Splitu i Hrvatskoga filozofskog društva, održano prvo izdanje pod naslovom *Kritičko mišljenje*. S obzirom na uspješnost projekta koji uključuje renomirane plenarne izlagače iz regije i veliki odaziv studenata, svake godine bilježili smo sve veći uspjeh. Tako smo 2015. godine održali 2. izdanje *Humanizam u doba neoliberalnog kapitalizma,* 2016. *Sloboda identiteta: identitet slobode* te 2017. *Ideje kao društvena revolucija.*

Ovaj projekt namijenjen je svim studentima društvenih i humanističkih znanosti, ali i ostalih znanstvenih područja, na preddiplomskoj, diplomskoj i poslijediplomskoj razini. Osmišljen je kao prilika za istraživanje zajedničke problematike različitih disciplina poput filozofije, sociologije, psihologije, pedagogije, povijesti, prirodnih znanosti, umjetničkih kritika, religijskih studija, književnosti i mnogih drugih omogućujući interdisciplinarnu suradnju i snažniju povezanost među studentima u regiji te jačajući zajedničku svijest o položaju i značaju društvenih i humanističkih znanosti u današnjemu svijetu.

Svjesni položaja humanističkih i društvenih znanosti, ali i onih prirodnih, ove godine odlučili smo se za tematiku ***Znanstveni izazovi: normativnost i relativnost****.* Postmodernističko shvaćanje svijeta rezultiralo je pluralizmom mišljenja koje se vjerno reflektiralo na znanstvene teorije i prakse. Ponukani ekstremima poput dogmatičkoga normativizma i konstantnoga relativizma, ali i zbunjenošću pojedinca unutar mora oprečnih i/ili sličnih teorija, cilj nam je potaknuti studente na razmišljanje i kritičko promišljanje o znanosti. Kategorički odbijamo promicati iracionalne tendencije negiranja znanosti, već prije svega želimo potaknuti studentsku reevaluaciju znanosti kako bismo došli do što pouzdanijih i vjernijih temelja koji bi što bolje odgovarali potrebama današnjega društva.

U svrhu ostvarenja toga cilja zainteresiranim sudionicima predlažemo nekoliko tematskih okvira u koje mogu smjestiti svoja izlaganja:

* pitanje normativnosti u znanosti
* odnos između društveno-humanističkih i prirodnih znanosti
* hermeneutičko shvaćanje znanosti
* kriticizam i njegove granice
* dihotomija teorije i prakse
* znanstveni pluralizam
* dekonstrukcija temelja znanosti
* odnos etike i znanosti
* subjektivno vs objektivno znanje
* verifikacionizam
* normativne teorije odgoja
* znanost i obrazovanje
* položaj znanosti unutar sveukupnosti ljudskoga znanja
* povijest znanstvene metode

**Navedeni tematski okviri ne iscrpljuju mogućnosti i perspektive pristupa temama simpozija.**

Konačno, želja nam je ostvariti međunarodnu suradnju okupljajući studente svih sveučilišta, kako iz Hrvatske, tako i iz regije, ali i šire te pristupiti temi ovogodišnjega simpozija na multidisciplinaran i interdisciplinaran način.

**Prijava za sudjelovanje:**

Studenti zainteresirani za sudjelovanje na simpoziju trebaju poslati ispunjen obrazac za prijavu. Molimo Vas da sažetci unutar obrasca imaju približno 900 znakova (uključujući i praznine).

Ispunjenu prijavnicu potrebno je poslati na: ffst.symposium@gmail.com

**Rok za prijavu je do 1. kolovoza 2018. godine.**

O prihvaćenim izlaganjima studenti će biti obaviješteni do 10. rujna.

Hrana (ručak i večera) će biti osigurana svim izlagačima, dok će smještaj biti osiguran izlagačima koji ne žive u Splitu i na širem gradskom području. O informacijama vezanima za smještaj izlagači će biti obaviješteni putem e-adrese.

Imate li bilo kakvih pitanja, molimo da nam se javite na sljedeću e-adresu: ffst.symposium@gmail.com

Lijep pozdrav!

**PRIJAVNICA**

\*Krajnji rok za slanje naslova izlaganja i sažetka: **1. kolovoza 2018.**

|  |  |
| --- | --- |
| **Ime i prezime** |  |
| **Kontakt telefon** |  |
| **Adresa** |  |
| **E-adresa** |  |
| **Grad, naziv odsjeka (katedre ili odjela), naziv fakulteta, naziv sveučilišta, adresa fakulteta** |  |
| **Razina studija (preddiplomski, diplomski, integrirani, poslijediplomski) i godina** |  |
| **Je li vam potreban smještaj?(Odgovorite zadebljanjem (boldom) jedne od ponuđenih opcija)** | DA NE |
| **Naslov izlaganja:**  |
| **Sažetak:****(cca. 900 znakova uključujući i praznine)** |

Molimo Vas da tražene podatke pošaljete elektroničkom poštom najkasnije **do 1. kolovoza 2018. godine** na sljedeću e-adresu: ffst.symposium@gmail.com

Ovaj projekt financiran je sredstvima Studentskoga zbora Sveučilišta u Splitu

 

Projekt je sponzoriran od strane Turističke zajednice grada Splita i Grada Splita

 